ნოლან ბუშნელი

ნოლან კეი ბუშნელი (; დ. 5 თებერვალი, 1943) — ამერიკელი ინჟინერი და მეწარმე, კომპიუტერული თამაშებისა და საყოფაცხოვრებო ელექტრონიკის ასოციაციის დიდების დარბაზების წევრი. მიღებული აქვს BAFTA Fellowship-ს პრემია და Nations Restaurant News-ის „წლის ნოვატორის“ ჯილდო. ითვლება ვიდეო თამაშების ინდუსტრიის ერთ-ერთ დამფუძნებლად. ჟურნალმა „Newsweek“-მა იგი შეიყვანა სიაში „50 ადამიანი, რომლებმაც შეცვალეს ამერიკა“. 1997 წელს, ჟურნალმა „Computer Gaming World“ ნოლან ბუშნელი სათამაშო ინდუსტრიის „ყველაზე გავლენიანი ადამიანების“ სიაში მეხუთე ადგილზე დაასახელა.

ბიოგრაფია და მოღვაწეობა
ნოლან კეი ბუშნელი დაიბადა 1943 წლის 5 თებერვალს კლირფილდში, იუტას შტატში, საშუალო ფენის ოჯახში, რომლებიც უკანასკნელი დღეების წმინდანთა იესო ქრისტეს ეკლესიის წევრები იყვნენ. დეივისის საშუალო სკოლის დამთავრების შემდეგ, 1961 წელს ჩაირიცხა იუტას სახელმწიფო უნივერსიტეტში, სადაც ჯერ ინჟინერიას, მოგვიანებით კი ბიზნესს სწავლობდა. 1964 წელს ის გადავიდა იუტას უნივერსიტეტის საინჟინრო კოლეჯში, სადაც მიიღო ბაკალავრის ხარისხი ელექტროინჟინერიაში.

უნივერსიტეტის დამთავრების შემდეგ იუტადან კალიფორნიაში გადავიდა იმ იმედით, რომ Disney-ში დაიწყებდა მუშაობას, მაგრამ კომპანიას ახალი კოლეჯდამთავრებულების დაქირავების პრაქტიკა არ ჰქონდა. ამის ნაცვლად, ბუშნელმა კომპანია Ampex-ის ელექტროინჟინრად დაიწყო მუშაობა. აქ მან გაიცნო მისი თანამშრომელი ტედ დებნი და აღმოაჩინა, რომ მათ საერთო ინტერესები ჰქონდათ. ბუშნელმა დებნი სტენფორდის ხელოვნური ინტელექტის ლაბორატორიაში წაიყვანა, რათა „Spacewar!“ ეჩვენებინა.

1970 წელს ბუშნელმა და დებნიმ ჩამოაყალიბეს კომპანია Syzygy Engineering, რომელმაც შექმნა პირველი არკადული და პირველი კომერციულად ხელმისაწვდომი ვიდეო თამაში „Computer Space“. 1972 წელს Syzygy Engineering ოფიციალურად იქცა კომპანია Atari, Inc.-ად, რომელმაც შემდგომში გამოუშვა წარმატებული არკადული თამაში „Pong“, ხოლო 1977 წელს — მეორე თაობის ვიდეო თამაშების კონსოლი Atari 2600, რომელმაც უდიდეს გავლენა მოახდინა ვიდეო თამაშების ინდუსტრიის განვითარებაზე.

1977 წელს დააფუძნა საოჯახო რესტორნებისა და გასართობი ცენტრების ქსელი „Chuck E. Cheese’s.“ 1983 წელს, სტენ ჰანისთან ერთად, დააარსა კომპანია „Etak“, რომელიც უშვებდა კომპიუტერიზებული სანავიგაციო სისტემებს ავტომობილებისთვის.'' მოღვაწეობის პერიოდში ბუშნელმა ოცზე მეტი კომპანია დააფუძნა.

რესურსები ინტერნეტში


ნოლან ბუშნელი — Lemelson
ნოლან ბუშნელი — კომპიუტერული ისტორიის მუზეუმი

სქოლიო

კატეგორია:XX საუკუნის ამერიკელი ბიზნესმენები
კატეგორია:XXI საუკუნის ამერიკელი ბიზნესმენები
კატეგორია:BAFTA-ს გამარჯვებულები
კატეგორია:ამერიკელი ვიდეო თამაშების დიზაინერები